钦定古今图书集成/明伦汇编/宫闱典/第097卷 > 《平阳懿公主诔》魏·陈思王植
## 钦定古今图书集成/明伦汇编/宫闱典/第097卷 > 《平阳懿公主诔》魏·陈思王植

俯振地纪，仰错天文。悲风激兴，霜飙雪雰。凋兰夭蕙，
良干以泯。于惟懿主，瑛瑶其质。协策应期，含英秀出。
岐嶷之姿，实朗实极。在生十旬。察人识物，仪同圣表。
声协音律。骧眉识往，俛瞳知来。求颜必笑，和音则该。
阿保接手，侍御充傍。常在襁褓，不停帏床。专爱一宫，
取玩圣皇。何图奄忽，罹天之殃。魂神迁移，精爽翱翔。
号之不应，听之莫聆。帝用吁嗟，呜呼哀哉！怜尔早没，

华宗贵族。爵以列侯，银艾优渥。成礼于宫，灵輀交毂。
生虽异室，殁同山岳。爰构元宫，玉石交连。朱房皓壁，
皓曜电鲜。饰终备卫，法生象存。长埏缮修，神闺掩扉，
二柩并降。双魂孰依，人谁不殁？怜尔尚微，阿保激摧，
上圣伤悲，《城阙》之诗，以日喻岁。况我爱子，神光长灭，
扄关一阖，曷其复晰。